《续悼亡篇》
元代·刘崧

寒暑迭更代，昼夜苦环循。斯人赴冥漠，一往不可晨。

依依抱恻怆，耿耿衔悲辛。褰帷怯孤影，入室惊凝尘。

稚子啼不闻，亲戚至莫因。中庭掩徒旧，虚位设已新。

念昔婚媾初，干戈日踆踆。荏苒弥一纪，伤哉仍食贫。

昔归恒恨迟，兹感忧患臻。残月照我膝，凄风复伤神。

彷徨见鸡犬，感叹动比邻。婉娈闺中秀，今为泉下人。

鼎鼎百年内，谁为平生亲。如何西阡下，一夕生丛榛。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。